Dis 'n hand vol! | Netwerk24
Dis 'n hand vol!
Deur Alver Uys 09 Julie 2018 06:01
Villa se agtsteman, Sergio van Rhyn, op die aanval.Foto: Nasifa Sulaiman
Onelogix United Bulk Villagers het Saterdag 30 Junie op Bolandpark-stadion seker gemaak dat hy sy onoorwonne status in vanjaar se Grootuitdaagbekerkompetisie behou toe hy Robertson Rangers met 31-18 verslaan het.
Villa het sommer van die afskop af ge­wys wie is baas en word binne die eerste drie minute met 'n drie beloon toe regter­vleuel Givan Adams afrond. Heelagter Stephan Eksteen se doelskoppoging was egter links verby.
Rangers kry kort hierna sy eerste punte toe losskakel Byron Smith met 'n strafskop slaag. Die telling rol aan na 12-3 in die tuisspan se guns toe skrumskakel Gurshwin Africa gaan afrond en Eksteen verdoel.
Nog 'n suksesvolle strafskop deur Smith laat die agterstand na 6-12 krimp. Maar Villa rek sy voorsprong na 17-6 toe slot Morné Boshoff met brute krag oor die doellyn bars nadat Granville (Zeeke) Jansen kort voor die doellyn gestuit word. Eksteen se doelskoppoging uit die hoekie val net-net kort.
Kort voor rustyd kry Rangers 'n drie toe flank André Bruwer na volgehoue druk oorgaan vir 'n drie. Die span word 'n gevoelige slag toegedien toe regter­vleuel Esteban van der Merwe met 'n rooi kaart van die veld gestuur word na­dat hy Lincolin (Grimmy) Eksteen met 'n gevaarlike duikslag grond toe gebring het.
Kort ná die aanvang van die tweede helfte kry Rangers die eerste keer in die wedstryd sy neus voor toe linkervleuel Dillon Tities 'n bal tussen Villa se twee senters onderskep en ná 'n lopie van byna 60 m onder die pale gaan afrond. Smith se suksesvolle doelskop bring die telling op 18-17 vir Rangers.
Rangers se blydskap is van korte duur toe slot Ashley (Vleis) Dreyden met minagting twee verdedigers uit die pad stoomroller om Villa se bonusdrie te druk. Eksteen verdoel boonop skitterend uit die hoek om Villa se voorsprong na 24-18 te rek. Kort voor die einde maak Dreyden weer so toe hy met brute krag oorgaan en Eksteen weer verdoel om die eindtelling op 31-18 te staan te bring.
In die hoofvoorwedstryd van die dag klop Villa se naasbestes Rangers B met 19-17 in 'n wedstryd waar die uitslag tot die einde in die weegskaal was.
In die eerste wedstryd van die dag klop Villa C vir Rangers C met 38-14 en verseker hy ook 'n bonuspunt.